KIRJALLINEN KYSYMYS E-0874/03 esittäjä(t): Eija-Riitta Korhola (PPE-DE) komissiolle. Alkoholihaittojen torjunta EU:ssa.



Virallinen lehti nro 268 E , 07/11/2003 s. 0158 - 0159



KIRJALLINEN KYSYMYS E-0874/03 esittäjä(t): Eija-Riitta Korhola (PPE-DE) komissiolle (20. maaliskuuta 2003) Aihe: Alkoholihaittojen torjunta EU:ssa Euroopan unionissa on tehty menestyksekästä ja pitkäjänteistä työtä tupakoinnin kansanterveyshaittojen vähentämiseksi mm. puuttumalla tupakan markkinointiin ja varoittamalla näkyvästi tupakan terveysriskeistä pakkauksissa. Koska alkoholi on tupakointiin verrattavissa oleva terveysriskejä aiheuttava tuote, on perusteltua arvioida, että tupakan suhteen toteutettuja Euroopan laajuisia toimia voisi soveltaa seuraavaksi alkoholihaittojen torjuntaan. Onko komissiolla suunnitelmia alkoholihaittojen torjumiseksi tarvittavista toimista tupakkadirektiiveistä saatujen myönteisten kokemusten mukaisesti? Onko komissiolla suunnitelmia alkoholin valmisteverojen ja muiden kansallisesti perittävien maksujen yhtenäistämisestä EU:ssa kohti alkoholin ulkoisten kustannusten tasoa (ei siis minimitasolle)? David Byrnen komission puolesta antama vastaus (5. toukokuuta 2003) Alkoholihaittojen ehkäisyyn liittyvät yhteisön toimet sisältyvät yhteisön kansanterveysalan toimintaohjelmaan (20032008)(1), jossa mainitaan terveyden edistäminen ja sairauksien ehkäisy toteuttamalla terveyteen vaikuttaviin tekijöihin liittyviä toimia kaikilla yhteisön toiminnan ja politiikan aloilla. Tämä tapahtuu laatimalla ja toteuttamalla strategioita ja toimenpiteitä. Näihin toimenpiteisiin kuuluvat myös toimet, joilla lisätään väestön tietoisuutta elintapoihin liittyvistä terveydentilaan vaikuttavista tekijöistä, kuten alkoholista. Vastikään julkaistussa vuoden 2003 työsuunnitelmassa(2) mainitaan terveyttä koskevaa tietoa ja tietämystä käsittelevässä osiossa raportin laatiminen alkoholin aiheuttamista taloudellisista ja sosiaalisista rasituksista, mukaan luettuina kysymykset alkoholin mainonnasta sekä lasten ja nuorten suojelusta. Asiasta on julkaistu tarjouskilpailun ennakkoilmoitus. Terveyteen vaikuttavia tekijöitä käsittelevässä työsuunnitelman osiossa asetetaan seuraavat tavoitteet: Perustetaan asiantuntijaorganisaatioiden verkosto tukemaan nuorten alkoholinkäyttöä koskevan neuvoston suosituksen täytäntöönpanoa ja myötävaikuttamaan alkoholihaittojen vähentämiseen tähtäävän yhteisön strategian kehittämiseen. Aloitetaan vuonna 2005 järjestettävän alkoholia, terveyttä ja yhteiskuntaa käsittelevän konferenssin valmistelu. Edistetään nuorten osallistumista alkoholipolitiikan ja siihen liittyvien toimien kehittämiseen mikä on etusijalla nuorten alkoholinkäyttöä koskevassa neuvoston suosituksessa. Asiasta on hiljattain julkaistu ehdotuspyyntö(3). Lisäksi voidaan mainita, että alkoholia käsittelevä komission tilapäistyöryhmä, jossa on jäseniä kaikista jäsenvaltioista, kokoontuu seuraavan kerran 11.12. kesäkuuta 2003. Neuvoston direktiivi 92/84/ETY(4), joka annettiin 19. lokakuuta 1992, käsittelee alkoholin ja alkoholijuomien valmisteverojen määrien lähentämistä. Neuvoston on direktiivin säännösten mukaisesti tarkistettava määräajoin direktiivissä vahvistettuja valmisteveron määriä. Tarkistus perustuu komission laatimaan kertomukseen. Komissio valmistelee parhaillaan tällaista kertomusta, jossa otetaan huomioon kaikki asian kannalta merkitykselliset näkökohdat ja erityisesti sisämarkkinoiden toimivuus, eri alkoholijuomien luokkien välinen kilpailu, veron määrien todellinen arvo sekä EY:n perustamissopimuksen laajemmat tavoitteet, kuten direktiivin 8 artiklassa säädetään. Näihin näkökohtiin sisältyvät myös arvoisan parlamentin jäsenen mainitsemat kansanterveysnäkökohdat. (1) Euroopan parlamentin ja neuvoston päätös N:o 1786/2002/EY, tehty 23. syyskuuta 2002, yhteisön kansanterveysalan toimintaohjelman (20032008) hyväksymisestä, EYVL L 271, 9.10.2002. (2) http://europa.eu.int/comm/health/ph_programme/documents/WP2003/WP_2003_fi.pdf. (3) http://europa.eu.int/comm/health/ph_programme/documents/Call_2003/call_2003_fi.pdf. (4) EYVL L 316, 31.10.1992.